Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky ako ústredný orgán štátnej správy pre právne vzťahy volených funkcionárov orgánov územnej samosprávy predkladá na rokovanie vlády Slovenskej republiky návrh poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689).

Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
       
Všeobecne

Účelom poslaneckého návrhu zákona je zrovnoprávnenie postavenia starostov obcí a primátorov miest (ďalej len „starosta“) s ostatnými zamestnancami obce (mesta) na účely dovolenky, stravovania a tvorby a použitia sociálneho fondu. Navrhuje sa teda zjednotenie niektorých podmienok vykonávania funkcie starostu s pracovnými podmienkami zamestnanca vykonávajúceho pre obec prácu vo verejnom záujme.

Stanovisko

Súčasná právna úprava vychádza z premisy, že volení funkcionári územnej samosprávy - starostovia majú z pohľadu pracovnoprávnych vzťahov osobitné postavenie. Ide o verejnú funkciu, ktorá sa nevykonáva v pracovnom pomere. Vykonávanie funkcie starostu nemá charakter postavenia zamestnanca vykonávajúceho pre zamestnávateľa závislú prácu. Predložený návrh zákona modifikuje koncepciu osobitného postavenia starostu v tom, že priznáva starostovi obdobné postavenie ako zamestnancovi vykonávajúcemu prácu vo verejnom záujme, a to na účely dovolenky (vrátane jej rozšírenia na základe kolektívnej zmluvy), právneho nároku na zabezpečenie stravovania a prispievania na stravovanie a právneho nároku na účasť na sociálnej politike zamestnávateľa realizovanej prostredníctvom sociálneho fondu.

Nárok na dovolenku má v súčasnosti každý starosta. Nie je rozhodujúce, či funkciu vykonáva v celom rozsahu alebo v skrátenom rozsahu (tzv. úväzkový starosta). Starostovi patrí dovolenka v rozsahu podľa § 103 ods. 1 a 2 Zákonníka práce. Základná výmera dovolenky starostu je 4 týždne, vo výmere 5 týždňov patrí tomu, kto do konca kalendárneho roka dovŕši 33 rokov veku. Keďže starosta nie je zamestnancom obce, v zmysle platnej právnej úpravy sa na neho nevzťahuje výhodnejšia úprava pracovných podmienok (napr. navýšenie výmery dovolenky) dohodnutých v kolektívnej zmluve záväznej pre obec ako zamestnávateľa. Z dôvodovej správy vyplýva, že cieľom navrhovanej úpravy je priznanie dovolenky starostovi v rovnakom rozsahu ako zamestnancovi obce. Vzhľadom na to, že nárok na dovolenku starostovi vyplýva priamo zo zákona č. 253/1994 Z. z., Ministerstvo práce, sociálnych vecí a rodiny Slovenskej republiky považuje za prijateľné, aby mu patrila dovolenka v rovnakom rozsahu ako zamestnancom obce, v ktorej vykonáva funkciu starostu.

Vzhľadom na skutočnosť, že starosta nie je zamestnancom, nemá v súčasnosti zákonný nárok na zabezpečenie stravovania zo strany obce. V súlade s § 152 ods. 8 písm. c) Zákonníka práce môže zamestnávateľ po prerokovaní so zástupcami zamestnancov (ak u zamestnávateľa nepôsobia zástupcovia zamestnancov, môže zamestnávateľ konať samostatne) rozšíriť okruh fyzických osôb, ktorým zabezpečí stravovanie a ktorým bude prispievať na stravovanie. Nakoľko toto ustanovenie Zákonníka práce nevymedzuje ani inak neobmedzuje okruh týchto osôb, rozhodnutie o okruhu ďalších fyzických osôb, na ktoré sa rozšíri poskytovanie stravy, je v kompetencii zamestnávateľa (obce). Pri rozširovaní okruhu fyzických osôb, ktorým zamestnávateľ zabezpečí stravovanie podľa § 152 ods. 8 písm. c) Zákonníka práce, ide o  možnosť, nie o povinnosť. V dôsledku návrhu sa možnosť zmení na zákonom ustanovenú povinnosť obce voči starostovi. Súčasne sa tým zmení právny stav, v ktorom môže starosta ako štatutárny orgán zamestnávateľa (obce) v mene zamestnávateľa rozhodnúť o poskytovaní stravovania sebe samému. Účelom navrhovanej úpravy je vyrovnať podmienky vykonávania funkcie starostu s pracovnými podmienkami zamestnanca vykonávajúceho prácu vo verejnom záujme, pokiaľ ide o stravovanie.
 
V nadväznosti na stanovisko sekcie rozpočtovej politiky Ministerstva financií Slovenskej republiky odporúčame dopracovať doložku vybraných vplyvov a kvantifikovať predpokladané finančné dôsledky na rozpočet verejnej správy (osobitne za obce), a to na bežný rok a na tri nasledujúce rozpočtové roky a tiež uviesť návrhy na úhradu zvýšených výdavkov.  Navrhovaná právna úprava sa v rôznom rozsahu dotkne každej obce. Ustanovenie zákonnej povinnosti zamestnávateľa (obce) zabezpečovať starostovi stravovanie, poskytovať mu finančný príspevok na stravovanie a tvoriť sociálny fond aj z jeho platu bude mať finančný vplyv na rozpočet verejnej správy, ktorý v doložke vplyvov predloženého návrhu zákona nie je vyčíslený. Z dostupných štatistických zistení vyplýva, že priemerný príspevok zamestnávateľa vo verejnom sektore na stravu sa pohybuje v rozmedzí 1,7 až 2,1 eura na jedlo (na Slovensku je evidovaných 2927 obcí). Zároveň je však potrebné uviesť, že v niektorých obciach je už v súčasnosti starostom zabezpečované stravovanie podľa § 152 ods. 8 písm. c) Zákonníka práce, teda tieto obce už majú rozpočtované finančné prostriedky aj na stravovanie starostu. Rovnako možno predpokladať vplyv na rozpočet verejnej správy z dôvodu navrhovanej úpravy nároku starostu na dovolenku, konkrétne v spojitosti s prípadmi preplatenia nevyčerpanej časti dovolenky podľa § 2 ods. 2 druhej vety zákona č. 253/1994    Z. z.

Z legislatívno-technického hľadiska je potrebné v návrhu zákona vykonať nasledovné úpravy:
•	vo vlastnom materiáli v názve návrhu zákona na konci pripojiť slová „v znení neskorších predpisov“,
•	v čl. I bode 4 v § 2 ods. 3 odkaz „6b)“ nahradiť odkazom „4)“ a text citácií poznámok pod čiarou k odkazom 4 až 6b nahradiť týmto textom:
„Poznámka pod čiarou k odkazu 4 znie:
„4) Zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov.“.
Poznámky pod čiarou k odkazom 5 a 6 sa vypúšťajú.“.
•	V čl. I bode 4 v § 2 ods. 3 slová „poskytovania finančného príspevku“ nahradiť slovom „prispievania“ z dôvodu zosúladenia s terminológiou používanou v Zákonníku práce.

Ministerstvo práce, sociálnych vecí a rodiny Slovenskej republiky prerokovalo svoje stanovisko k návrhu zákona v pripomienkovom  konaní uskutočnenom od 4. októbra 2015 do 26. októbra 2015 prostredníctvom portálu právnych predpisov s ministerstvami a Úradom vlády Slovenskej republiky. V rámci pripomienkového konania Ministerstvo financií Slovenskej republiky uplatnilo pripomienku k doložke vybraných vplyvov, ktorá je zapracovaná do tohto stanoviska.

Záver

Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Ľubomíra Petráka a Igora Chomu na vydanie zákona, ktorým sa mení a dopĺňa zákon Národnej rady Slovenskej republiky č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov (tlač 1689).